KYK: 'China is wêreldwye bedreiging' | Netwerk24
'Maar almal doen dit!'
"Almal doen dit, daarom mag ek dit ook doen." Dit klink soos die nuwe norm. As politici sonder maskers rondloop en die polisie vang hulle nie, mag ek dit ook doen.
'n Vinger in die oog vir hoof
Dis 2020, en Huis Madeliefie betree die grendeltyd, gewapen met kilogramme seep.
KYK: 'China is wêreldwye bedreiging'
15 Junie 2021 08:06
Leiers van die Noord-Atlantiese Verdragsorganisasie (Navo) het ná afloop van Maandag se beraad in Brussel gewaarsku dat China "sistematiese uitdagings" bied en het sterk standpunt teen die land se regering ingeneem.
Dit was pres. Joe Biden van Amerika se eerste vergadering met Navo-leiers nadat sy voorganger, oudpres. Donald Trump, gedurende sy termyn openlik neerhalende opmerkings oor dié politiek-militêre alliansie van lande gemaak het.
Biden het ander lidlande aangemoedig om op te staan teen China se outoritarisme en gewaarsku dat China besig is om sy weermag te versterk.
Navo-leiers sê in 'n verklaring China se ambisie en sy oorheersende houding bied "sistematiese uitdagings" aan wêreldleiers wat die internasionale reëls nakom.
Biden het ook later op 'n nuuskonferensie gesê Rusland en China probeer om 'n wig tussen die lande van die transatlantiese alliansie in te dryf.
Biden, wat Woensdag met pres. Wladimir Poetin van Rusland sal vergader, het gesê hy wil nie konflik met Rusland hê nie, maar Navo sal optree as dié land met sy "skadelike optrede" voortgaan.
Angela Merkel, Duitse bondskanselier, het Biden se aankoms by Navo as 'n nuwe hoofstuk bestempel nadat die Britse premier, Boris Johnson, Biden op die G7-beraad as 'n "vars briesie" beskryf het.
Merkel het beaam dat China as 'n potensiële bedreiging hanteer moet word.
Sy het gesê daar is samewerking tussen Rusland en China en kuberaanvalle asook hibriede aanvalle word gedoen.
"China kan nie net geïgnoreer nie," het sy aan joernaliste gesê.
Die leiers van die G7-nywerheidslande het die naweek ná hul beraad in Cornwall in Engeland 'n verklaring uitgereik waarin hulle hul kommer oor die menseregte-oortredings in China en Taiwan uitspreek.
Die Chinese regering het in reaksie hierop gesê die G7 het sy reputasie skade berokken.
In 'n poging om die skade te herstel wat Trump aangerig het, het Biden benadruk dat Amerika tot Navo toegewyd bly.
Trump was van mening dat die alliansie verouderd is en dat Europa te min vir sy eie verdediging bydra.
"Ek wil hê die hele Europa moet weet Amerika is terug. Navo is van kritieke belang vir ons," het Biden gesê. – Reuters